จดหมายตอบเรื่อง TRUE ซื้อกิจการ DTAC มีความน่าสงสัย
จดหมายตอบเรื่อง TRUE ซื้อกิจการ DTAC มีความน่าสงสัย 
19 พ.ย. 2564

จดหมายตอบเรื่อง TRUE ซื้อกิจการ DTAC มีความน่าสงสัย
เมื่อไม่กี่นาทีที่ผ่านมา บริษัท TRUE และ DTAC ได้รายงานต่อตลาดหลักทรัพย์พร้อม ๆ กันในการชี้แจงเรื่องข่าวลือเรื่องการที่ TRUE เข้าซื้อกิจการ DTAC ซึ่งเป็นที่น่าสังเกตว่าในจดหมายที่ชี้แจงมีข้อความที่แทบจะเหมือนกันคือ “ขอเรียนให้ทราบว่า ทางตลาดหลักทรัพย์แห่งประเทศไทย จะได้รับการชี้แจงจากบริษัทฯ ตามที่กําหนดตามข้อบังคับตลาดหลักทรัพย์ให้ทราบต่อไป”
ซึ่งเรื่องนี้ก็น่าเป็นที่น่าสงสัยอย่างมาก ว่าทำไมข้อความที่ตอบถึงคล้ายกันมาก
สำหรับสาเหตุที่ทั้ง 2 บริษัทออกมาชี้แจงในวันนี้ ก็เพราะว่าในช่วงที่ผ่านมา
ได้มีหลายสำนักข่าวรายงานตรงกันในข่าวลือที่ว่า TRUE จะซื้อกิจการ DTAC ซึ่งถ้าเป็นความจริง ดีลนี้จะเป็นอีกดีลใหญ่ที่น่าจับตามองเป็นอย่างมาก เพราะ TRUE และ DTAC ต่างเป็นผู้ให้บริการเครือข่ายมือถือรายใหญ่อันดับ 2 และ 3 ของประเทศ
ซึ่งในปัจจุบัน
TRUE มีผู้ใช้งานกว่า 32.0 ล้านเลขหมาย
DTAC มีผู้ใช้งานกว่า 19.3 ล้านเลขหมาย
หมายความว่าหากทั้ง 2 บริษัทควบรวมกัน ก็จะทำให้มีผู้ใช้งานในมือทันทีราว 51.3 ล้านเลขหมาย
ซึ่งจะมากกว่าเจ้าตลาดอย่าง AIS ที่ 43.7 ล้านเลขหมาย ทันที
และหากมาดูในแง่ของรายได้ 
จากผลประกอบการ 9 เดือนแรกปี 2564 
TRUE มีรายได้ 103,177 ล้านบาท
DTAC มีรายได้ 59,855 ล้านบาท
หากรวมรายได้ของทั้ง 2 บริษัทเข้าด้วยกัน จะมีรายได้ถึง 163,032 ล้านบาท 
ซึ่งมากกว่า AIS ที่มีรายได้อยู่ 132,020 ล้านบาท อีกด้วย..
ทีนี้ หากเรามาดูผู้ถือหุ้นรายใหญ่ของ TRUE
-บริษัท เครือเจริญโภคภัณฑ์ จำกัด ถืออยู่ 17.84%
-CHINA MOBILE INTERNATIONAL HOLDINGS LIMITED ถืออยู่ 13.47%
สรุปแล้ว ผู้ถือหุ้นใหญ่ของ TRUE ก็คือ กลุ่มซีพี กับ China Mobile ที่เป็นบริษัทโทรคมนาคมรายใหญ่ของจีน
ในขณะที่ของ DTAC
-TELENOR ASIA PTE LTD ถืออยู่ 45.87%
-บริษัท ไทย เทลโค โฮลดิ้งส์ จำกัด ถืออยู่ 19.18%
สรุปแล้ว ผู้ถือหุ้นใหญ่ของ DTAC ก็คือ กลุ่มเทเลนอร์ บริษัทโทรคมนาคมจากนอร์เวย์ และ กลุ่มเจ้าสัว บุญชัย เบญจรงคกุล
ซึ่งก็ต้องติดตามกันต่อไปว่าถ้าเรื่องนี้เกิดขึ้นจริง ดีลนี้จะผ่านกฎหมายเรื่องการผูกขาดทางการค้า เหมือนที่กลุ่มซีพีซื้อกิจการ เทสโก้ โลตัส ในปีที่ผ่านมา หรือไม่
ถ้า TRUE ซื้อกิจการ DTAC ได้จริง ก็ต้องบอกเลยว่าดีลนี้จะเป็นดีลที่ยิ่งใหญ่แห่งปี
และกลุ่มซีพีจะเป็นเจ้าตลาดหลายสินค้าและบริการในประเทศไทย ไล่ตั้งแต่ อาหาร ค้าปลีก และ โทรคมนาคมในดีลนี้..
ติดตามลงทุนแมนได้ที่
Website - 
Blockdit - 
Facebook - 
Twitter - 
Instagram - 
Line - 
YouTube - 
Spotify - 
Apple Podcasts - 
Soundcloud - 
References
-
-